Det viser Dansk Erhvervs indeks over en række af de sociale problemer, som kommunerne slås med. Dansk Erhverv har igennem de seneste fem år undersøgt, hvordan landets kommuner placerer sig, når det drejer sig om kriminalitet, overførselsindkomster, befolkningens uddannelse og varigheden af arbejdsløshed. Hjørring er den kommune, som har bevæget sig længst i positiv retning, da kommunen har forbedret sig på otte ud af ti parametre. Mens også Rebild klarer sig godt. - Kommunerne har selv et stort ansvar for udviklingen, hvad enten det handler om at få folk i arbejde eller skabe vækst, siger Niels Milling, som er underdirektør i Dansk Erhverv. Han er samtidig bekymret over, at gabet mellem kommunerne vokser. - Løsningen er ikke blot at flytte pengene fra en kommune til en anden. På den måde risikerer man at tage ansvaret fra kommunerne, så de ender i en negativ spiral i stedet for at øge deres indsats for at løse problemerne og skabe gode vækstbetingelser, siger Niels Milling. Særligt skidt ser det ud, ifølge undersøgelsen, på Lolland og Langeland og i Ishøj og Brøndby.

Opsummering:
Hjørring er den kommune i Danmark, der har rykket sig mest i kampen mod arbejdsløshed, social understøttelse og kriminalitet.